কবি নজরুলের গানে আর কবিতায় নার্গিসের কথা শুনেছিলাম। এইখানে এই কুর্দিস্তানে বসন্তের আগমনে নার্গিসের রূপ আর গন্ধে মুগ্ধ হলাম। নববর্ষের উৎসবে নগর সেজেছে নার্গিসের রঙে। আরব আর কুর্দি মেয়েদের চুলে, কণ্ঠে নার্গিস। রাস্তার ধারে সড়ক দ্বীপে ফুটে আছে থোকা থোকা নার্গিস। ঘরে কিংবা অফিসের ফুলদানিতে শোভা পাচ্ছে নার্গিস। বসন্তের আর প্রকৃতির উপহার এই নার্গিস। আমিও ওদের সাথে নার্গিস বন্দনায় মেতেছি মুগ্ধ নয়নে।